Vampire: The Masquerade -roolipelin Tšetšenian seksuaalivähemmistöjen vainoja käsittelevästä kohdasta nousi kiista sekä Yhdysvalloissa että Venäjällä, joka johti kirjan vetämiseen markkinoilta ja kustannusyhtiön johdon vaihtumiseen. Mistä kiistassa on oikein kyse?

Marraskuussa Moskovassa pidettiin erikoinen tiedotustilaisuus, josta kertoi muun muassa uutistoimisto TASS. Tilaisuuden otsikko oli ”Kuka pani vampyyrit Tšetšeniaan?”

Kyse oli aivan oikeasta, vakavissaan järjestetystä tiedotustilaisuudesta. Paikalla oli muun muassa Tšetšenian ulkoministeri, ja hän oli hyvin kärmeissään.